ŉ Nat vakansiedag voorspelArgieffoto (Foto: Megan Swart, Maroela Media) Suid-Afrikaners wat beplan om Vrydag Geloftedagverrigtinge by te woon, moet hul reënjasse en sambrele saamneem. Die Suid-Afrikaanse Weerdiens (SAWD) voorspel swaar reën vir die hele land vir die vakansiedag, met waarskuwings vir swaar reën- en donderbuie wat uitgereik is. Die weerdiens het ŉ waarskuwing vir swaar reën- en donderbuie, hael en sterk winde uitgereik vir Vrydag in Gauteng, die suidelike dele van Limpopo, die Hoëveld van Mpumalanga, die KwaZulu-Natalse Middelland en platorandgebiede, die Wes-Kaapse, Oos-Kaapse en Noord-Kaapse binneland, en die uiterste westelike dele van Noordwes. “Die moontlikheid vir kitsoorstromings kan weens die swaar reën ontstaan en mense word dus ernstig versoek om ekstra waaksaam te wees,” sê Kgoloselo Mahlangu, ŉ weervoorspeller verbonde aan die weerdiens. Volgens Mahlangu is daar ŉ 80%-kans vir reën oor dele van Gauteng, die Hoëveld van Mpumalanga en die uiterste suidelike dele van Limpopo. ŉ 60%-kans vir reën word vir die oostelike dele van die Vrystaat, Noordwes, die hele Gauteng, Limpopo (buiten die Laeveld), die KwaZulu-Natalse Middelland en platorandgebiede, Mpumalanga asook die Wes-Kaapse en Oos-Kaapse binneland voorspel. Daar is ook ŉ 30%-kans vir reën vir groot dele van die Noord-Kaap. Volgens Mahlangu word dieselfde weerstoestande vir Saterdag voorspel en teen Sondag sal die reën aan die westelike dele van die land begin opklaar. Die noordoostelike dele van die land kan dan nog reën verwag. Reënweer woed al vir amper twee weke in die sentrale en oostelike dele van die land met oorstromings en kitsoorstromings wat op plekke, veral in Gauteng, aangemeld is. Die weerdiens het ook ŉ waarskuwing uitgereik teen sterk winde van 70 km/h en 80 km/h en rowwe seetoestande aan die kus tussen Saldanhabaai en Kaap Agulhas, asook sterk winde oor die Mopani- en Vhembe-distrik in Limpopo.